འོ་སྐོལ་ནི་སྐྱོབ་པ་རིན་པོ་ཆེའི་བརྒྱུད་པ་ཡིན་པས་ལྔ་ལྡན་ལ་ཉམས་ལེན་བྱེད་དགོས།འདི་བས་ལྷག་པ་མེད།ཡིན་གཅིག་རྫོགས་ཆེན་ཟེར་བ་ལོགས་སུ་གཉེར་རྒྱུ་མེད།དགོངས་གཅིག་དང་།གསེར་ཁང་མ།སྐྱབས་བདུན་མ་རྣམས་སྨར་ཁྲིད་ཤ་སྟག་རེད་མི་འདུག་གམ།ཞེས་གསུངས་ཏེ་ཕྱག་ཐལ་མོ་སྦྱར་བ་མཛད།རྗེ་ཉིད་སྐུ་བཙུན་པའི་མཐར་ཐུག་ཅིང་ཆོས་བརྒྱད་ཀྱི་ས་ལས་རིང་དུ་འདས་པས་ཀུན་སྤངས་སུ་གྱུར།ཉེར་ཆས་སྙོམས་ཆུང་ཁོ་ན་ལས།རྒྱས་སྤྲོས་དང་།དར་དང་གོས་ཆེན་གྱི་རིགས་གཏན་ནས་མི་བཞེས།སྒྲུབ་བརྒྱུད་གོང་མ་མི་ལ་ནས་ཀོམ་སྟན་ནམ་ལྤགས་གདན་འདིང་སྲོལ་ཡོད་པ་དེ་ཉིད་ཁོ་ན་ལས་རུམ་དང་གྲུམ་ཟེ་འདིང་མ་མྱོང་ཞིང་།མངོན་ཤེས་དང་གྲུབ་རྫུ་མི་མཛད།གྲོང་ཆོག་དང་འདྲེ་འདུལ་དུ་ཕེབས་མ་མྱོང་ལ།ཞལ་སྔ་ནས།གྲྭ་ཚང་གི་གསོལ་ཁ་དང་བསྐང་བ།གཏོར་རྒྱགསྦྱིན་སྲེགམདོས་སོགས་ནི་མ་འདོན་ཀ་མེད་སོང་བས།ལན་འགའ་འདོན་གྱེར་བྱེད་དགོས་ཐུག་པ་ལས།གཞན་བསྐྱེད་རྫོགས་ཀྱི་གདེང་མེད་པར་དེ་དག་བྱེད་ག་ལ་ཕོད།ང་ནི་མི་ནུས་པ་འདུག་གསུངས་ཏེ།གཅོད་དང་།གསོལ་བསྐང་།མདོས་གཏོར་སོགས་ཀྱི་ལུང་ཡང་མི་གསུང་པ་སོགས་བཀའ་བརྒྱུད་འབྲི་གུང་པ་གོང་མའི་ཕྱག་སྲོལ་གསལ་བར་མཛད།ཉམས་ལེན་མི་ནུས་པར་མཐོ་སྙབས་དང་།སྔོན་འགྲོའི་རིགས་མཐར་མ་སོན་པ་དང་།དབང་ཁྲིད་མ་ཐོབ་པར་སྙན་བརྒྱུད་ཀྱི་ཆོས་བཀའ་ཤིན་ཏུ་དམ་པ་དང་།སྣོད་ལྡན་སྙིང་རུས་དང་དཀའ་ཐུབ་ངེས་འབྱུང་དང་མོས་གུས་ཅན་གྱི་སྒྲུབ་བརྩོན་ལ་དབང་ཁྲིད་གདམས་ངག་གེགས་སེལ་བོགས་འདོན་སོགས་ཆོས་སྒོ་ཤིན་ཏུ་ཡངས་ཤིང་།སྟོང་ཉིད་རྟོགས་ན་སྟོང་ཉིད་རང་རྒྱུ་འབྲས་སུ་ལྡང་བའི་ཆོས་རྗེའི་ཁྱད་ཆོས་དྲི་མ་མེད་པ་བསྲོང་བར་མཛད་དེ།ཆོས་ཞུ་མིར་རྒྱུ་འབྲས་ལ་གཟབ་དགོས་པར་གདམས།དོན་སྤྱི་ཙམ་ཐོས་བསམ་གྱི་གོ་ནའང་ཟབ་ཁྱད་ཟུན་བསྒོམས་ནས་ཉམས་སུ་མྱོང་བའི་ཕྱིར་སྒྲུབ་པར་བསྔགས་བརྗོད་བསྩལ་བ་སོགས་རེ་རེ་ནས་མི་ལང་།